钦定古今图书集成/明伦汇编/官常典/第490卷 > 公孙武达
## 钦定古今图书集成/明伦汇编/官常典/第490卷 > 公孙武达

按《唐书》本传，“武达，京兆栎阳人。以豪侠称，为隋骁果。
兵兴，武达至长春宫上谒。从秦王讨刘武周，苦战功
多，累迁秦府右三军骠骑，封清水县公。贞观初，为肃
州刺史。突厥骑数千，辎重万馀入寇，谋南趋吐谷浑。
武达以精兵二千人与战，贼稍却，复殊死斗，薄之张
掖河，潜命上流度兵，贼已半济，乃两岸夹击，斩溺略”
尽，玺书劳之。迁左监门将军。盐州突厥叛，诏武达趋
灵州，追及贼。贼方度河，乃据南涯阵，武达击之，斩其
帅可逻拔扈。进封东莱郡公。终右武卫大将军，赠荆
州都督，陪葬昭陵，谥曰壮。